**Július 15-től változnak a zöldség-gyümölcs termékek származásának jelölési követelményei**

**2020. július 15-től zászlóval is jelölni kell a magyar terményeket az eladópultokon kínált zöldségek és gyümölcsök esetében. Fontos, hogy a hazai terményeket egyértelműen és jól elkülöníthetően kell elhelyezni a más származású, esetleg hasonló termékektől. Az új szabályok betartását a zöldség-gyümölcs minőségellenőrök már vizsgálni fogják a szezonális nyári ellenőrzések során.**

Az új előírások értelmében az árusoknak Magyarország zászlóját legalább 50mm×30mm-es méretben kell a termék megnevezése mellett megjeleníteni. E megjelenítési mód a helyi termelői piacokon, valamint az előre csomagolt zöldségek és gyümölcsök esetében nem kötelező, a származási országot azonban – ahogy eddig is – ezen termékeknél is jelölni kell.

Továbbra is érvényes követelmény, hogy az árut kísérő dokumentumokon az eladásra felkínált tételeket azonosíthatóan kell jelölni, a termék megnevezésének, a származási országnak, illetve a tételszámnak, vagy a csomagolás dátumának megjelölésével.

A jelölési, illetve vevőtájékoztatási követelményekről a 33/2020. (VI. 26.) AM rendelettel módosított, az élelmiszerekkel kapcsolatos tájékoztatásról szóló 36/2014. (XII. 17.) FM rendeletből tájékozódhatnak az érintettek. Az előírások betartását a zöldség-gyümölcs minőségellenőrök már vizsgálni fogják a szezonális nyári ellenőrzések során.

2020. július 9.

Nemzeti Élelmiszerlánc-biztonsági Hivatal